**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.11.2019, ora 08.00 – 09.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 09.11.2019, ora 07.00**

**RÂURI**

**Debitele au fost relativ staţionare,** exceptând cursul inferior al Mureşului, unde au fost în creştere prin propagare.

Creşteri izolate de niveluri şi debite s-au înregistrat ca urmare a precipitaţiilor căzute în interval pe unele râuri din jumătatea de vest a ţării.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe Crişul Repede şi mai mici (sub 30% din normalele lunare) pe: Bega Veche, Moraviţa, Cerna, Jijia, Bârlad, unii afluenţi ai Someșului (Fizeș), ai Mureșului (Comlod, Vișa, Domald, Secaș, Sebeș, Râul Galben), Jiului (Jaleş, Coşuştea, Amaradia) şi Oltului (Ghimbășel, Hârtibaciu, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi relativ staţionare.**

Sunt posibile creşteri de niveluri şi debite pe unele râuri din zonele de deal şi de munte din sud-vestul şi centrul ţării, ca urmare a precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 08.11.2019 – 09.11.2019 a fost în creştere, având valoarea de 2400 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în creștere pe sectorul Gruia – Giurgiu, în scădere pe sectorul Oltenița – Galați și staționare pe sectorul Isaccea – Tulcea.

Debitul la intrarea în ţară (secţiunea Baziaş) va fi în creştere (2700 m3/s).

În aval de Porţile de Fier debitele vor fi în creştere pe sectorul Gruia – Călăraşi şi relativ staţionare pe sectorul Cernavodă – Tulcea.

**2.** **Situația meteorologică în intervalul 08.11.2019, ora 09.00 – 09.11.2019, ora 06.00**

**ÎN ŢARĂ**

**Vremea a fost mai caldă** decât în mod normal la această dată, chiar deosebit de caldă după-amiază în Muntenia, Dobrogea continentală, jumătatea sudică a Moldovei și izolat în restul regiunilor. Ziua, cerul a fost mai mult noros în jumătatea de vest a țării și pe arii restrânse în rest, iar noaptea s-a degajat treptat și a devenit variabil spre mai mult senin în vest și sud-est. A plouat și sub formă de aversă, în general slab cantitativ, în Banat, Crișana, Maramureș, Transilvania, Oltenia, local în Muntenia, unde izolat au fost descărcări electrice, și pe arii restrânse în Moldova. Vântul a suflat slab și moderat, cu intensificări pe parcursul zilei și la începutul nopții, mai susținute la munte, îndeosebi pe creste, unde la rafală s-au atins viteze de 100...120 km/h, dar temporar și la cote mai reduse și în sudul Banatului de până la 55...60 km/h. Temperaturile maxime s-au încadrat între 9 grade la Ocna Șugatag și 25 de grade la Adamclisi și Cernavodă, iar la ora 06.00 se înregistrau 5 grade la Vărădia de Mureș și 17 grade la Constanța-Dig. Pe arii restrânse s-a semnalat ceață, în prima parte a intervalului și noaptea în centru, sud și est.

Observaţii: *de ieri dimineață de la ora 06.00 au fost în vigoare 10 atenționări cod galben pentru fenomene meteorologice periculoase imediate emise după cum urmează:*

*- 4 de SRPV Constanța,*

*- câte 2 de SRPV Cluj, respectiv CNPM pentru Muntenia și*

*- câte 1 de SRPV Sibiu, respectiv SRPV Timișoara.*

**LA BUCUREŞTI**

**Vremea a fost în continuare deosebit de caldă** pentru această dată. Cerul a fost variabil ziua și mai mult senin noaptea, iar vântul a suflat slab și moderat. Temperatura maximă a fost de 21 de grade la toate stațiile meteorologice, iar la ora 06.00 se înregistrau 6 grade la Băneasa, 8 grade la Afumați și 10 grade la Filaret.

**3. Prognoza meteorologică în intervalul 09.11.2019, ora 09.00 – 10.11.2019, ora 09.00**

**ÎN ŢARĂ**

**Vremea va fi, în general, frumoasă** și deosebit de caldă pentru această dată. Cerul va fi variabil, cu înnorări în special noaptea în vest și în sud-vest unde local vor fi ploi, mai ales averse. Vântul va sufla slab și moderat, cu unele intensificări la munte, iar la cote mai reduse și în Banat. Temperaturile maxime se vor încadra între 16 și 24 de grade, cu cele mai ridicate valori în sudul Munteniei și al Dobrogei, iar cele minime se vor situa, în general, între 4 și 14 grade. Izolat vor fi condiții de ceață.

**LA BUCUREŞTI**

**Vremea va fi frumoasă** și deosebit de caldă. Cerul va fi variabil, iar vântul va sufla slab până la moderat. Temperatura maximă va fi de 22...23 de grade, iar cea minimă de 9...11 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**SGA Alba** informează despre **o poluare accidentală a râului Sebeş, cu apă murdară, culoare maronie, uşoară spumare, observată la data de 08.11.2019, ora 15.45, amonte pod rutier DN1, str. Depozitelor, loc. Sebeş, jud Alba.** Personalul de specialitate din cadrul SGA Alba s-a deplasat în teren pentru investigaţii şi prelevări de probe de apă. La investigaţia de pe teren au fost prezenţi reprezentantul CJ Alba Garda de Mediu şi reprezentantul SC Apa CTTA SA Suc. Sebeş.

S-a constatat existenţa unei conducte din beton cu Dn 600, amplasată la cca 2,0 m înălţime de suprafaţa apei râului Sebeş, pe care curge un jet de apa uzată, debit cca 0,5 l/s. În zona de descărcare se produce o spumă albă, abundentă. Apa şi spuma nu prezintă un miros specific, identificabil.

Au fost recoltate probe de apa astfel:

- de pe râul Sebeş amonte de punctul de descărcare a conductei;

- din conducta pluvială;

- de pe râul Sebeş, aval de punctul de descărcare a conductei cu cca 60 m.

Probele de apă au fost predate personalului de specialitate al LC Alba în vederea analizelor specifice. Se va reveni cu informaţii suplimentare.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate în data de 07.11.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Suceava şi IGSU** au informat despre **un incendiu izbucnit la fosta groapă de deşeuri a Mun. Fălticeni, de pe strada Antileşti, în dimineaţa zilei de 08.11.2019, ora 08.58. Focul ardea cu flacără deschisă în trei focare separate, pe o suprafaţă de 300mp. ISU Suceava a intervenit cu 2 autospeciale.** Cauza este autoaprindere a gazelor de fermentaţie (metan) de la deşeurile acumulate pe parcursul a 5 ani de depozitare. Nu s-a putut interveni cu utilaje grele deoarece autorităţile locale nu permit accesul lor pe amplasament. Incendiul a fost stins la orele 18.00.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

***IGSU - Inspectoratul General pentru Situaţii de Urgenţă şi APM - Agenţia pentru Protecţia Mediului Buzău*** revin cu informaţii suplimentare despre producerea, la data de 02.11.2019, ora 13.02, unui incident de mediu, în urma unor scurgeri de deşeu de acid clorhidric (HCl) de la un vagon cisternă, cu un total de 52,75 tone transportat, în zona gării din localitatea Zoiţa, comuna Ziduri, judeţul Buzău. Destinatarul era SC Chimcomplex SA Borzeşti, pentru colectare, stocare temporară. Nu a fost necesar să se ia măsura evacuării populației din zonă. Codul deşeu este 06 01 02, generatorul deşeurilor periculoase fiind SC Libery Galaţi SA, fosta Arcelor Mittal Galaţi SA. La faţa locului s-au deplasat echipe din cadrul G.N.M. C.J. Buzău şi I.S.U. Buzău. Laboratorul mobil CBRN din cadrul ISU Brăila, nu a detectat imisii de acid clorhidric în atmosferă, nu s-a sesizat olfactiv miros cu acid clorhidric în atmosferă. A fost izolat vagonul cisternă din garnitura de tren şi garat într-o zona sigură, în cadrul staţiei Zoiţa.

S-a depistat o fisură punctiformă pe o linie de sudură la cisternă, în treimea superioară a cisternei, pe unde se prelingea conţinut doar în timpul mişcării trenului, balans la încărcătură, pe timpul staţionării nu era scurgere. Până la ora 09.00 din 03.11.2019, s-a finalizat transvazarea încărcăturii. Au fost încărcate 36 de eurocuburi, cu o cantitate de circa 45 de tone. Vagonul cisternă defect a fost transportat în gara Buzău. În zona afectată de scurgeri, s-a facut ecologizarea solului prin neutralizare cu var, hidroxid de calciu. A fost afectată o suprafaţă de circa 3 mp. Se estimează şi pierderi de circa 10 kg de deşeu transportat.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07-08.11.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE